এক প্রবীণ সরদার দাঁড়িয়ে বললো, ‘সৈন্যদের দুর্গ থেকে বের করে শহরের চার দিকে অবস্থান নিতে বলুন আর সারা শহরের শিশু ও মহিলাদের দুর্গে ঢুকিয়ে তাদেরকে বাইরে থেকে তালাবদ্ধ করে রাখুন।’ আবু সুফিয়ান বৈঠক দীর্ঘায়িত না করে মক্কার সব শিশু ও মহিলাদের দুর্গে ঢুকিয়ে দিল। কিন্তু যুবতীরা দুর্গে ঢুকতে অস্বীকার করে বসল। তারা দলবেঁধে মক্কার অলিগলিতে যুদ্ধের গান গাইতে লাগলো। মহল্লার প্রতিটি গলিতে, গলির মোড়ে মোড়ে জটলা করে যুবতীরা উদ্দীপনামূলক গান গেয়ে যুবকদের মনে আগুন ধরিয়ে দিতে চাইলো। মক্কার প্রতিটি ঘর খালি হয়ে গেল। শিশু ও মহিলারা সবাই দুর্গে অবস্থান নিয়েছিল। যুবতীরা গান গাইছিল রাস্তায়। যুবকরা অস্ত্র হাতে নেমে পড়লো মক্কার নিরাপত্তায়। যারা অস্ত্র হাতে নিতে পারলো না, বসে রইলো না তারাও। তারা নানা রকম খাদ্যদ্রব্য এনে রাস্তার যুবতীদের ও সৈনিকদের খাবার ও পানি সরবরাহ করছিল।